- Jon
- <
- 21
- >

21
Jisòs Nìtsə̀' Ni' Ye
BohòŊgàa Fàak Ye Wèŋ Bwìŋ Sàmba
1 Mvə̀k nəmòk à ye sə̀' nə̀ Jisòs ànə niŋ ni' ye bohòŋgàa fàak ye mok wèŋ ŋga wo mvwe' tə̀m Tìberiyà. Yè'e mvə̀'nə̀ yà' ànə ye sə. 2 Nùmbu mòk à ye ŋga Saimʉ̀ Pità cu mvwe' mò'fis bə Tomos nə̀ wo togə̀ yi mok də mofɛs, bə Nàtaniyà nə̀ yi à və̀ mvwe' lak Kanà nə̀ mvwe' nzeŋgòŋ Galìli. Bwe Zebèdi à ye fo' ba, nə ye mok wèŋ sə̀' bwìŋ ba. 3 Saimʉ̀ Pità à dʉk fa wo də, &lt;&lt;Mʉ̀ sə lòyu am mvwe' fu'fuk.&gt;&gt; Wo dʉk bwi yàwo sə̀' də, &lt;&lt;Vès dzəm ŋgòlòvesùwèŋ bəbɛ'.&gt;&gt; Fana wo tesə lo kə ni ŋgwes mok, nə lo. Wo à fuk nòoŋ tsə ciŋ, ciŋ, nə kà yumok ko.
4 Tsok à rɛŋ ŋga nùm sə də yi bap kok fana Jisòs nə tesə təəŋ ndzə ŋgʉ ndzəp anə. Wo kà rì də a yi nə rì. 5 Jisòs nə fek gesə yà' də, &lt;&lt;Ŋgàta, wèŋ ko yumok à?&gt;&gt; Wo də, &lt;&lt;Hai'.&gt;&gt; 6 Yi dʉk fa yà' də, &lt;&lt;Wèeŋ jəŋ-a ram sə nə mak tsoŋ gesə-a yà' bo ma zʉ, ŋgʉ ŋgwes nə fa'a ɛ̀. Wèeŋ nə ko fuk fo'.&gt;&gt; Fana wo mak gesə ma nə̀ yi dʉk nə. Fuk ni ca nsàp nə̀ à ghak wo ŋgòsə̀ fəsə və̀ ram sə sə ŋgwesə̀ anə. 7 Mofàk Jisòs nə̀ yi à sə dzəmgə̀ nà' wùriŋ nə à dʉk fa Pità də, &lt;&lt;Nà'nə Tà.&gt;&gt; Pità ànə yuk vɛ'nə fana yi te' ni cə̀ək ye bʉ̀ʉsə̀ à ye ŋga yi a fweŋ cə̀ək ye sə də ya yi gʉ fàk. Ànə geŋ yi li ni sə ndzəpə̀ anə, nə lo kə ye Jisòs. 8 Bwe ye mok sə wèŋ à cu malì sə ŋgwesə̀ anə. Wo sə və sə̀', nə sə soŋ və ram nə ŋga nà' rwiŋ bə fuk ca wùriŋ. Mvwe' sə̀ wo à ye sə, ŋgòkə̀ dzèŋ mʉ mfèŋ à ka sə̀sap sə̀' yeŋ. Yà' à ye megu co mità ŋkʉ̀ mò'fis.
9 Wo à kə̀ tesə mʉ mfèŋ fana wo ye ŋga mis sə kə bə fuk ca nə ye bə brɛd sə̀'. 10 Jisòs dʉk fa wo də, &lt;&lt;Wèeŋ fis jə və fuk mok sə̀ wèŋ ko sə fɛn.&gt;&gt; 11 Saimʉ̀ Pità à bwì lòmvwe' ŋgwes nə sə̀mok. Yi soŋ fis və ram nə mʉ mfèŋ. Fuk sə̀ ghaŋ à rwiŋ ca vɛ'ɛ hip. Yà' à ye pwe' ŋkʉ̀ mò'fis bə fuk hum tàŋ-ncòp-tɛ'. Fuk sə à ye ca ŋkʉ̀ʉŋ vɛ'nə, ram nə kà sə̀' sàhà. 12 Jisòs dʉk fa wo də, &lt;&lt;Wèeŋ və kə zʉ.&gt;&gt; Fana wo və. Mʉtsətsə'rəə bwe ye sə pwe', ŋwə̀ nə̀ mò'fis co yi baŋ ntʉm, nə fek-a nà' də, &lt;&lt;Wu yè'sə ndà?&gt;&gt; à ka ye lok. Wo à rì də a Tà nə. 13 Jisòs à kə̀ jə brɛd nə, nə bə'rə gapsə fa wo bə fuk sə sə̀'. 14 Ghà nə̀ Jisòs à lòkok mvwe' kpʉ fana nè'e nə̀ kɛ̀' tɛ' mvə̀'nə̀ yi à niŋ fa ni' ye bohòŋgàa fàak ye wèŋ.
Jisòs Cèp BohòPità
15 Wo ànə zʉ wes fana Jisòs nə fek Pità də, &lt;&lt;Saimʉ̀ mo Jon, wù dzəm mʉ bə ntʉm yòpwe' nə casə yè'e pwe' à?&gt;&gt; Pità də, &lt;&lt;Ŋ̀, Tà, wù rì də mʉ̀ dzəm wu.&gt;&gt; Yi dʉk fa nà' də, &lt;&lt;A ye-a də wù dzəm mʉ fana wu sə kʉk fa mʉ lis bə bwe nsùŋgaaŋ am.&gt;&gt; 16 Jisòs cep fe'lə bohòPità nə, nə̀ kɛ̀' ba də, &lt;&lt;Saimʉ̀ mo Jon, wù dzəm mʉ bə ntʉm yòpwe' à?&gt;&gt; Yi dʉk fəsə fa nà' sə̀mok də, &lt;&lt;Ŋ̀, Tà, wù rì də mʉ̀ dzəm wu.&gt;&gt; Yi dʉk fa nà' sə̀mok də, &lt;&lt;Sə gʉ̀msə fa-a mʉ nsùŋgaaŋ am.&gt;&gt; 17 Mok nə̀ kɛ̀' tɛ', yi fek nà' sə̀mok də, &lt;&lt;Saimʉ̀ mo Jon, wù dzəm mʉ à?&gt;&gt; Ntʉm bʉp Pità, bʉ̀ʉsə̀ nà' fek fis yi nə̀ kɛ̀' tɛ' də, &lt;&lt;Wù dzəm mʉ àlɛ?&gt;&gt; Pità nə dʉk fa nà' də, &lt;&lt;Tà, wù rì bum pwe'. Wù rì də mʉ̀ dzəm wu.&gt;&gt; Jisòs dʉk fa nà' də, &lt;&lt;Kʉk fa-a mʉ lis bə nsùŋgaaŋ am.&gt;&gt; 18 Yi cep fe'lə fa nà' sə̀' də, &lt;&lt;Mʉ tsok fa wu ŋkèm ncèp dʉk də, à ye to ŋga wu ntòwà'ŋwè, wù sə kiŋsə ni' yò, nə sə lo yuyo mvwe' sə̀ wù dzəm. Wu rèŋ ntsə'mòk fana wù saŋ bo yo, ŋwə̀ nə̀ zok kiŋsə wu, nə bək jə lo wu mvwe' sə̀ wù ka dzəm.&gt;&gt; 19 Jisòs à cèp yè'sə ŋgòni'tsə̀' fa Pità nsàp kpʉ nə̀ nà'a nə kə kpʉ ŋgògʉ̀ liŋ Nwìi ye kə̀kuk. Yi à cèp wes vɛ'nə fana yi dʉk fa nà' də, &lt;&lt;Yuŋ və mʉ.&gt;&gt;
20 Pità à bʉ̀ʉŋ kʉ̀k, nə ye mo fàk Jisòs nə̀ Jisòs à sə dzəm nà' wùriŋ nə ŋga nà' sə bɛ' və̀ wo sə̀'. À ye sə̀' yi nə̀ yi ànə yəhə naaŋ lo Jisòs fa' mʉ ni'ì ŋga wo sə zʉ bɛŋ, nə fek nà' də, &lt;&lt;Tà, ŋwə̀ nə̀ yi nə seŋ wu nə ndà lɛ&gt;&gt; nà'a. 21 Pità ànə ye nà' fana yi fek Jisòs də, &lt;&lt;Tà, ŋwə̀ nè'e ye-ɛ?&gt;&gt; 22 Jisòs dʉk fa fəsə nà' də, &lt;&lt;A ye-a ŋga mʉ̀ də yi cum fo' ŋwəm tə̀tè mʉ̀ bwi və nùu, nzak njòye fo' yà? Bɛ' və̀ mʉ yòfɛŋ ntɛ̀ŋ.&gt;&gt; 23 Ànə geŋ bʉ̀ʉ ye wèŋ ye ŋgòcèp lòkɛ' də Jisòs dʉk də ŋgà fàk ye nè'e nə kà kpʉ yuk. Megu də Jisòs à ka də nà'a nə kà kpʉ dʉk. Yi à dʉk də, ŋga ni' ye bò-a yi də nà'a cum fo' ŋwəm tə̀tè yi kə bwi və, nzak nà' ye fo' yà lɛ?
Ncèp Nə̀ Nà' Lə̀sə
24 Vès rì də mo fàk nə̀ Jisòs à cèp bum yè'sə bə liŋ ye nə sə tsə̀' faà nə weŋ yà' yi. Yi à còm ŋwàk ènə sə̀' yi. Vès rì sə̀' də yusə̀ yi cèp sə zìnə. 25 Bum mok cu sə̀ Jisòs à gʉ̀ yà', yà'a vɛ'ɛ wùriŋ. Wo à còm gèsə-a yà' ndzənə ŋwàk mò'fis, mò'fis làaŋ, bwɛ̀rɛ kàmòk ŋwàha sə yam casə nzeŋgòŋ nè'e pwe'.

- Jon
- <
- 21
- >

© 2011 WBT